SKRIFTLIG FORESPØRGSEL E-1756/01

af Ilda Figueiredo (GUE/NGL) til Kommissionen

(15. juni 2001)

Om: Oversvømmelser i Portugal

De alvorlige vejrforhold, som navnlig har hærget de nordlige og centrale dele af Portugal, specielt i weekenden fra den 26. til den 28. januar 2001, og som forårsagede menneskelige og omfattende materielle skader, som anslås at have kostet et tocifret milliardbeløb, foranledigede Europa-Parlamentet til at vedtage en beslutning om denne begivenhed den 15. februar 2001.

I denne beslutning opfordrede Europa-Parlamentet Kommissionen til i samarbejde med den portugisiske regering og de lokale myndigheder at yde en ekstraordinær økonomisk støtte til supplering af de midler, der er stillet til rådighed af portugisiske organer med henblik på at dække de mest presserende behov hos den hårdest ramte del af befolkningen, til genopbygning af ødelagt infrastruktur og til genoprettelse af den økonomiske virksomhed.

Kommissionen bedes derfor svare på, hvor stor den ekstraordinære støtte er, i hvor høj grad den er blevet udbetalt, fra hvilket kapitel i budgettet den stammer, og de betingelser, på hvilke den er blevet ydet.

Svar afgivet på Kommissionens vegne af Michel Barnier

(11. september 2001)

Kommissionen er meget opmærksom på de sociale, økonomiske og miljømæssige konsekvenser af de voldsomme oversvømmelser i Portugal i januar 2001.

Kommissionen er ude af stand til at give en særstøtte, da budgetposten katastrofebistand til afhjælpning af følgerne af naturkatastrofer i medlemsstaterne blev slettet af Parlamentet i 1997. På denne budgetpost var der afsat et beløb på 5 mio. EUR. Kommissionen vil derfor forsøge at yde den hjælp, der er nødvendig til genopbygningen i de katastroferamte områder, ved hjælp af de eksisterende instrumenter, navnlig inden for rammerne af regionalpolitikken.

Hele Portugal er omfattet af strukturfondenes mål 1 med en bevilling på 20,5 mia. EUR for perioden 2000-2006. Det er de portugisiske myndigheder, der forvalter de forskellige operationelle programmer (OP) under mål 1 i Portugal, og de kan således beslutte af medfinansiere infrastruktur- og udviklingsprojekterne i forbindelse med skadelidte aktiviteter på betingelse af, at de er i overensstemmelse med programmets mål, berettigede til strukturfondsstøtte og opfylder de gældende krav.

I denne sammenhæng er der i OP landbrug og landdistriktsudvikling, som blev godkendt af Kommissionen den 30. oktober 2000, forudset en foranstaltning forebyggende foranstaltninger og genetablering af potentialet for udvikling af landbruget, som der i begyndelsen ikke var afsat nogen bevilling til på budgettet på grund af de med denne foranstaltning forbundne usikkerhedsmomenter. Efter oversvømmelserne foreslog de portugisiske myndigheder overvågningsudvalget for dette program at afsætte 25 mio. EUR til denne foranstaltning ved at foretage en tilsvarende nedsættelse af beløbet til foranstaltningen støtte til landbrugsbedrifterne under samme program, hvilket blev godkendt af overvågningsudvalget på dets møde den 7. maj 2001. Denne ændring blev gennemført inden for de eksisterende margener, da det drejede sig om finansielle overførsler mellem foranstaltninger inden for samme prioriterede felt.

Endelig er det i EF-traktatens artikel 87 (tidl. artikel 92), stk. 2, litra b), fastsat, at støtte, som medlemsstaterne yder for at råde bod på skader, der er forårsaget af naturkatastrofer, er forenelig med EF-traktaten. Kommissionen understreger, at den hurtigst muligt vil gennemgå eventuelle anmeldelser fra de portugisiske myndigheder. De har dog enekompetence til at træffe beslutning om, hvorvidt der skal ydes støtte eller ej.